钦定古今图书集成/明伦汇编/氏族典/第033卷 > 《王圻续文献通考》 > 宗泽
## 钦定古今图书集成/明伦汇编/氏族典/第033卷 > 《王圻续文献通考》 > 宗泽

按《宋史宗泽传》：“泽字汝霖，婺州义乌人。母刘梦天大
雷电，光烛其身，翌日而泽生。泽自幼豪爽有大志，登
元祐六年进士第，调大名馆陶尉。吕惠卿帅鄜延，辟
为属，辞调衢州龙游令，晋州赵城令，知莱州掖县，通
判登州。朝廷遣使结女直，谋夹攻契丹，泽语所亲曰：
‘天下自是多事矣’。靖康元年，知磁州，募义勇为固守”
计。除河北义兵都总管。金人扣磁州，泽纵击，斩首数
百级。康王回相州，有诏以泽为副元帅，从王起兵入
援。泽言“宜急会兵李固渡，断敌归路。”众不从，迺自将
兵趋渡，道遇北兵，大破之。金人既败，乃留兵分屯，泽
夜𢭏其军，破三十馀砦。时康王开大元帅府，檄兵会
大名。泽渡河见王，谓入援不可缓。汪伯彦等难之，劝
王遣泽先行。二年正月，泽至开德，十三战皆捷。转战
而东，金人大败，不敢复出兵。王承制以泽为徽猷阁
待制。时金人逼二帝北行，泽即提军至大名，欲径渡
河，据金人归路，邀还二帝，而勤王之兵卒无一至者。
王即帝位于南京，泽入见，涕泗交颐，陈兴复大计。除
龙图阁学士、知襄阳府，改知青州，时年六十九矣。开
封尹阙，李纲言：“绥复旧都，非泽不可。”寻徙知开封府。
泽威望素著，既至，王善、杨进、王再兴、李贵、王大郎等
悉降，上疏请上。还京。除延康殿学士、京城留守兼开
封尹、秉义郎。岳飞犯法，将刑，泽一见奇之，曰：“此将材
也。”以五百骑授飞，使立功赎罪，飞大败金人而还。金
人据西京，泽破走之，自是不复犯东京。泽威声日著，
北方闻其名，常尊惮之。对南人言，必曰：“宗爷爷。”泽前
后请上还京二十馀奏，每为潜善等所抑，忧愤成疾，
疽发于背。诸将入问疾，泽矍然曰：“吾以二帝蒙尘，积
愤至此。汝等能歼敌，则我死无恨。”众皆流涕曰：“敢不
尽力！”诸将出，泽叹曰：“出师未捷身先死，长使英雄泪
满襟。”翌日，风雨昼晦，泽无一语及家事，但呼“过河”者
三而薨。都人号恸，遗表犹赞上。还京，赠观文殿学士、
通议大夫，谥忠简。